পুজোর চাঁদা না দিলেই দোষী সাব্যস্ত!

রিয়া মাজী, : পুজোর চাঁদা না দিলেই করতে হবে দোষী সাব্যস্ত। হ্যাঁ, ঠিকই পড়ছেন। দুর্গা পুজোর চাঁদা না দিলে মামলা করার আবেদন এক পুজো উদ্যোক্তার। খাস কলকাতার পুলিশ কমিশনার এর কাছে এই আবেদন জমে দিলেন সেই উদ্যোক্তা।

সামনেই বাঙালির শ্রেষ্ঠ উৎসব দুর্গাপুজো। বুধবার, ১০ সেপ্টেম্বর সেই উপলক্ষে ধনধান্য অডিটোরিয়ামে পুজো কমিটি গুলোর সঙ্গে বিশেষ বৈঠক ছিল কলকাতা পুলিশের। উপস্থিত ছিলেন নগরপাল মনোজ ভর্মা সহ কলকাতা পুলিশের শীর্ষ কর্তারা।

সেই বৈঠক থেকেই দক্ষিণ কলকাতার গড়ফা থানা এলাকার নন্দিবাগান চত্বরের একটি পুজো কমিটির উদ্যোক্তা অভিযোগ করেন কেউ চাঁদা দিতে চাইছে না। চাঁদা চাইতে গেলেই বিরোধিতা করছে ওই এলাকার বাসিন্দারা। এলাকাবাসীর দাবি “সরকার পুজো কমিটি গুলি কে ১লক্ষ ১০হাজার টাকা করে দিচ্ছে, তার পরেও কেন চাঁদার দরকার!”

নন্দিবাগান চত্বরের ওই পুজো কমিটির মহিলা উদ্যোক্তা তাঁর ক্ষোভের কথা জানান পুলিশ কমিশনারকে। এবং অভিযোগ জানানোর সময় ওই মহিলা উদ্যোক্তা দাবি করে বসেন, যারা টাকা দিতে চাইছে না তাদের চিহ্নিত করা হোক। আর চিহ্নিত করার পর, তাদের বিরুদ্ধে মামলা রুজু করে দোষী সাব্যস্ত করা হোক।

এই প্রসঙ্গে পুলিশ কমিশনার মনোজ ভর্মা বলেন “চাঁদা দেওয়ার জন্য কাউকে জোর করা যায় না। এই সংক্রান্ত কোন অভিযোগ জমা পড়লে তা দেখা হবে।”

দেখুন আরও খবর-